Candidata la Primăria Capitalei din partea partidului SOS România, Diana Șoșoacă, a stârnit controverse după ce și-a filmat un clip electoral utilizând o motocicletă a Poliției Române. Într-un video postat pe o rețea de socializare, aceasta apare îmbrăcată în uniformă de armată, purtând o cască de poliție și urcându-se pe o motocicletă care aparține Inspectoratului General al Poliției Române (IGPR).
Conducerea IGPR a reacționat prompt, dispunând de urgență verificări pentru a clarifica circumstanțele în care Diana Șoșoacă a avut acces la echipamentul poliției. Este posibil ca polițistul care i-a permis utilizarea motocicletei să fie sancționat.
„Având în vedere imaginile apărute în spațiul public în care un candidat la alegerile din data de 9 iunie apare purtând elemente din uniforma și folosește motocicleta de serviciu a unui agent de poliție, Centrul de Informare și Relații Publice al IGPR face următoarele precizări:
Conducerea IGPR condamnă ferm orice asociere a unui angajat al instituției cu o persoană aflată în campanie electorală și folosirea echipamentelor și a tehnicii din dotare pentru promovarea unor programe electorale, candidați ori partide politice.
De asemenea, conducerea a dispus de urgență efectuarea de verificări cu privire la posibile încălcări ale legislației electorale și ale Legii 360/2002 privind Statutul Polițistului.
Reafirmăm angajamentul de a menține integritatea și neutralitatea în toate acțiunile noastre și de a lua măsuri ferme împotriva oricăror abateri”, a transmis IGPR.
Sursa: Newsinn